Document ID: /roh_data/filtered/Bilingualer_Corpus4.jsonl.gz/174

Las stimaziuns uffizialas vegnan revedidas

La regenza suttametta al cussegl grond il messadi ed il sboz per ina revisiun totala da l'ordinaziun davart las stimaziuns uffizialas. Las midadas pertutgan il sectur organisatori sco er quel material.

La midada materiala la pli impurtanta è che las valurs da stimaziun s'orienteschan da nov consequentamain tenor il martgà e che las taxas per stimaziuns duain vegnir augmentadas sin in nivel che cuvra ils custs. La nova ordinaziun vul crear ina clera basa legala per quest intent. Tut ils custs da las stimaziuns uffizialas duain vegnir cuvrids en il futur tenor il princip da l'usufructuari e dal chaschunader. La basa per fixar las taxas è in quint dals custs totals che vegn fatg aifer il manaschi. Quest quint dat la garanzia che l'autezza da las taxas vegn fixada correctamain e che las quotas pon vegnir repartgidas sin ils usufructuaris (institut d'assicuranza d'edifizis, administraziun da taglia ed auters uffizis chantunals, proprietaris da bains immobigliars sco er da nov vischnancas).

Tgi che posseda bains immobigliars ha da nov l'obligaziun da dumandar ina stimaziun en cas da construcziuns novas e da midadas essenzialas d'edifizis. Il sboz prevesa plinavant d'extender il dretg da l'invista en las actas e da reglar per part da nov la protecziun legala. En vista organisatoria vegn reducì il dumber dals commembers da las cumissiuns da stimaziun da trais sin dus e la limita da vegliadetgna per stimadras e stimaders en uffizi secundar vegn fixada sin 65 onns, entant che las disposiziuns d'elecziun per stimadras e stimaders en uffizi cumplain vegnan adattadas a l'ordinaziun chantunala davart il persunal.

La controlla da charn passa da las vischnancas al chantun

In ulteriur messadi concerna la nova ordinaziun chantunala davart l'igiena da la charn. Las vischnancas duain vegnir distgargiadas, a moda che la responsabladad per la controlla da la charn vegn surdada al chantun. L'organisaziun da la controlla da la charn duai vegnir adattada a las prescripziuns da la lescha da victualias e da l'ordinaziun federala davart l'igiena da la charn e vegnir structurada analogamain a la controlla da victualias en ils trais stgalims veterinari chantunal, inspectur da charn e controlladers da charn.

Actualmain ston las vischnancas eleger mintga quatter onns in inspectur da charn ed in substitut per quel er sch'i na dat nagin stabiliment da maz en la vischnanca. En l'avegnir duain ils controlladers da charn e lur suppleants vegnir elegids da l'uffizi da veterinari be anc per ils stabiliments da maz cun permissiun. Da princip duai la controlla da la charn vegnir fatga da veterinaris e veterinarias.

Oz vegnan ils controlladers da charn indemnisads principalmain da las vischnancas, las qualas enchaschan da lur vart taxas da las mazlarias. Da nov duai la regenza fixar las taxas a moda sumeglianta sco ch'ella fixa la tariffa per veterinaris, inspecturs da muvel e d'avieuls uffizials. En cas da meztgas regularas na resultan nagins custs supplementars per il chantun, en cas da meztgas urgentas e da malsogna dentant vegni fatg quint cun custs supplementars d'annualmain 12'000 fin 15'000 francs. En il Grischun vegnan exequidas en media 400 fin 500 meztgas urgentas e da malsogna per onn. Da nov duai il chantun purtar ina part dals custs supplementars che resultan da quellas meztgas. Ina grevezza totala dals custs sin ils chaschunaders pudess avair per consequenza ch'animals malsauns vegnessan annunziads memia tard u insumma betg. Per quest motiv duai vegnir enchaschada uss ina taxa modesta da diesch francs per meztga urgenta u da malsogna.

En il rom dal cumbat cunter la sturnadad bovina è prescritta a partir da l'entschatta 1999 da nov ina controlla da l'animal da maz tras il controllader da charn cumpetent, per animals bovins pli vegls che sis mais sco er per nursas e chauras pli veglias che 12 mais. Ils animals da maz ston vegnir controllads avant e suenter la meztga, pia duas giadas. 1997 èn vegnids mazzads en il Grischun var 12'500 animals da questa categoria. Ils custs per la controlla per propi dals animals da maz èn cuntegnids en la taxa fundamentala da la controlla da la charn, la lavur da la segunda visita en mazlaria sto dentant vegnir indemnisada. Tenor l'ordinaziun federala davart l'igiena da la charn pon vegnir pretendids per questa segunda visita maximalmain 20 francs. Ils custs supplementars da var 250'000 francs vegnan spustads dal chantun sin ils chaschunaders.

Adattaziuns tar il traffic public

La revisiun parziala da las disposiziuns executivas da la regenza pertutgant la lescha davart il traffic public vegn approvada. Ella cumpiglia tschertas adattaziuns sin plaun chantunal, perquai che l'entschatta 1999 èn entrads en vigur la refurma da la viafier ed ils decrets che stattan en connex cun quella. Uschia è vegnida abrogada tranter auter l'ordinaziun federala davart concessiuns ad automobils e substituida tras l'ordinaziun davart la concessiun dal transport da persunas. Er l'ordinaziun federala davart l'urari è vegnida revedida totalmain. La nova lescha federala na pretenda betg stringentamain ina nova partiziun da las regiuns chantunalas d'urari. Quella dumonda duai dentant vegnir examinada separadamain integrond las organisaziuns regiunalas. Las novas disposiziuns executivas vegnan publitgadas en il Fegl uffizial dal chantun.

Contribuziuns da cultura

I vegnan empermessas contribuziuns e garanzias da deficit d'in import total da 357'000 francs a las suandantas ovras culturalas, als suandants projects ed a las suandantas occurrenzas:

- otg producziuns professiunalas da teater l'onn 1999 a Cuira da l'uniun gieu al liber, Klibühni. Il teater, In Situ lavuratori cultural e teater ressort k,

- represchentaziuns al liber dal toc da teater "Madris" l'avust 1999 a Vaz sut,

- ediziun dal tom 2 dal cudesch "Erzählenhören - Frauenleben in Graubünden" tras la chasa editura Octopus,

- ediziun d'in tom da paraulas da Vic Henry,

- ediziun d'in tom da poesias da Martin Fontana tras la Renania,

- ediziun d'in cudesch davart Richard La Nicca tras la clinica psichiatrica Beverin,

- turnea da concerts 1999 en il Giapun dal musicist da jazz Werner Lüdi, Malans,

- ediziun dal DC "MinuteAge" da Reto Senn (Trin) cun Margrit Rieben e John Wolf Brennan,

- festival da jazz Uncool dals 13 fin ils 15 da matg 1999 a Le Prese,

- primaudiziun da la sinfonia nr. 4 da Gion Antoni Derungs tras l'orchester da chombra da l'Oberthurgau,

- concerts da la scola da chant da Cuira, da la scola da chant da Son Gagl e da l'orchester dal conservatori Kromeriz (Tschechia) en l'avrigl/matg 1999 (represchentaziun da l'oratori "Paulus" e d'ina cantata da Mendelssohn),

- concerts dal chor da giuvenils "Ils Cantins" sco er dal chor e da l'orchester dal conservatori da Turitg dals 7 da mars 1999 a Mustèr (messa glagolitica da Janacek),

- concert dal chor maschadà da la scola media evangelica a Schiers dals 26 da mars 1999 a Schiers (ovras da Schubert e da Mendelssohn),

- concerts dal chor "CantAurora" dals 5 fin ils 7 da mars 1999 a Cuira, Tumegl ed a Schiers (requiem da Mozart),

- 17avel Concorso internazionale di musica per giovani interpreti in Roveredo (15/16 da matg 1999),

- concerts 1999 en il chastè Aspermont a Sagogn,

- occurrenza culturala dals 13/14 da mars 1999 sin il chastè Tagstein a Masagn (concerts e referats en memorgia da Paul Juon ed Anton Feltscher),

- ediziun d'in DC tras il chor da giuvenils Festival da las emnas da curs da musica dal cerchel cultural d'Arosa, ed

- unifurmas novas 1999 da la societad da musica Union, Cuira.

Contribuziuns da sport

Var 35'000 francs vegnan conderschids sco contribuziuns da sport-toto a:

- UHC Desertina Bulls Mustèr, per cumprar bandas per plazzas grondas e pitschnas d'unihockey,

- Club da skis Turba Beiva, per s'acquistar in indriz cronometric cun software evaluativa, in computer cun stampadur, 50 lattas da cupitga ed ina tanvella,

- Club da svoul a vela Muottas Samedan, per cumprar in aviun senza motor da duas plazzas, in pendariel cun accessoris sco er duas paracrudada,

- Club internaziunal da scarsola a Tavau, per s'acquistar tavlas da lain che duain segirar la nova via da scarsolar per schlieusas Rotschtobel-Tavau-Glaris,

- Club da skis da Glion, per cumprar in nov indriz cronometric radiofon,

- Ski St. Antönien, per s'acquistar ina tavla d'avis per l'indriz cronometric e 50 lattas da cupitga,

- Club da skis e da sport Sursaissa, per cumprar ina tanvella Taco cun accessoris, e

- Tiradurs da sport da Domat, per montar 12 novas schibas electronicas en l'implant da tir existent per armas a caliber pitschen.

Da las vischnancas

A la vischanca da Furna vegn empermessa ina contribuziun chantunala da 25 pertschient vi dals custs cun dretg da subvenziuns da 500'000 francs per il lavuratori forestal.

Il project per engrondir il stabiliment da scola a Seglias (emprima etappa) vegn approvà definitivamain. Ils custs che pon vegnir quintads per la scola primara èn var 1.5 milliuns francs e per il stgalim superiur var 1.9 milliuns francs, las contribuziuns da construcziun empermessas 17.5 resp. 22.5 pertschient.

Il project per la sanaziun e l'amplificaziun dal stabiliment da scola da Uors (scola e scolina) vegn approvà definitivamain. Als custs che pon vegnir quintads da var 1.7 milliuns francs vegnan empermessas contribuziuns da construcziun da 40 pertschient.

Envers l'uffizi federal da traffic propona la regenza da permetter la midada da concessiun da la pendiculara Diavolezza SA, per midar e preparar la sutgera da quatter "Diavolezzafirn".

Gremi: regenza

Funtauna: rg chanzlia chantunala dal Grischun

Data: 18.02.1999